b"\n_START_ARTICLE_\nPla\xc3\xa7a de la Porta de la Mar\n_START_SECTION_\nLa Porta de la Mar\n_START_PARAGRAPH_\nL'element arquitect\xc3\xb2nic principal del conjunt \xc3\xa9s la Porta de la Mar, un arc triomfal d'estil imperialista, coronat amb decoracions que fan refer\xc3\xa8ncia al folclore valenci\xc3\xa0 com ara l'escut de Val\xc3\xa8ncia amb la rata penada que s'hi troba al punt culminant. Al voltant de la Porta hi ha un jardinet de flors i gespa d'escassa grand\xc3\xa0ria. A l'entorn d'aquest, circula el tr\xc3\xa0nsit. La situaci\xc3\xb3 de la Porta correspon al paper hist\xc3\xb2ric de la pla\xc3\xa7a com a portal de la ciutat de Val\xc3\xa8ncia en direcci\xc3\xb3 a la mar Mediterr\xc3\xa0nia. Abans de l'enderrocament de la muralla cristiana \xe2\x80\x93 que corria on ara rau el carrer de Colom i d'all\xc3\xad, fins al riu \xe2\x80\x93 a la segona meitat del segle XIX, el tr\xc3\xa0nsit encara passava per un portal que es deia la Porta de la Mar i que es suposa f\xc3\xb3ra pareguda a l'encara existent Porta de Serrans, i d'all\xc3\xad es dirigia fins al proper riu T\xc3\xbaria. Tant el monument com la pla\xc3\xa7a, doncs, marquen el l\xc3\xadmit de la hist\xc3\xb2rica Ciutat Vella i de l'actual districte hom\xc3\xb2nim, i rememoren aquesta porta medieval desapareguda.\n_START_SECTION_\nElements perif\xc3\xa8rics\n_START_PARAGRAPH_\nAl nord-oest, es troba el parc de la Glorieta, un parc municipal petit que conjuga fonts i arbres amb jocs infantils; tot aix\xc3\xb2 no pertany oficialment a la pla\xc3\xa7a, ja que els dos queden delimitats per una tanca de reixes de ferro. Un altre element perif\xc3\xa8ric \xc3\xa9s el Palau de la Just\xc3\xadcia, que fa de xamfr\xc3\xa0 entre la pla\xc3\xa7a i el carrer de Colom. A l'altre extrem hi ha els antics jutjats, ara clausurats i traslladats a la Ciutat de la Just\xc3\xadcia.\n_START_SECTION_\nTransport\n_START_PARAGRAPH_\nLa pla\xc3\xa7a \xc3\xa9s servida per les l\xc3\xadnies 2, 4, 9, 10, 16, 26, 29, 32, 71, 81, N2 i N8 d'autob\xc3\xbas de l'EMT Val\xc3\xa8ncia."